代人上鄭相生日三首 壽香
作者：張綱
朝代：宋

paragraphs: 上方有國名衆香，經行苑囿皆芬芳。
世人豈識天香界，但知蘇合及都梁。
博山氤氳吐微竇，一炷香嬰凈塵垢。
散成五色空中雲，持獻現前無量壽。
我公宿悟香嚴因，應緣來現宰官身。
妙香密圓證無漏，總持不動真天人。
熏陶四海看無際，便是經行衆香地。
獻香陋語應已聞，羅筏寧論幾千里。